open-index/open-wikipedia-markdown huggingface dataset:
טיבוע בעלי חיים

**טיבוע** היא שיטת מחקר בזואולוגיה, בה מוצמדת טבעת קטנה, בעלת סימון ייחודי, לגוף בעל חיים. השיטה משמשת בעיקר במחקר על עופות ועטלפים. הטיבוע מאפשר מחקר שיטתי על היבטים שונים של חיי בעל החיים על ידי איתורו של בשלב מאוחר יותר. בין פרטי המידע אותם יכולים החוקרים ללמוד נמצאים: דפוסי נדידה, תוחלת חיים, תמותה, גודל האוכלוסייה והתנהגות טריטוריאלית.
במדינות רבות בעולם על מנת לטבע יש צורך ברישיון טיבוע. בישראל מונפק הרישיון על ידי רשות הטבע והגנים.

כדי לתפוס ציפור לצורך טיבוע יש מספר שיטות שבהן משתמשים חוקרי חיות בר. מדובר בתהליך עדין, שבו נדרשים אמצעים מקצועיים כדי לא להעמיד את בעלי החיים בסיכון.

### שיטות עיקריות
1. **מלכודות רשת**: אחת השיטות הנפוצות היא שימוש במלכודות רשת שנפרסות על קרקע או על עץ. אלה רשתות רגישות שמכוונות לכך שציפור תיתפס בהן כאשר תימשך לתוך מלכודת. לאחר שהציפור נלכדה, החוקרים יכולים לגשת אליה בזהירות, לשים עליה תג או סמן - טיבוע - ולהחזיר אותה במהרה לטבע.

2. **שימוש במזון - פיתיון**: לעיתים, החוקרים ממקמים פיתיון כגון בשר או אוכל אחר במקום בו ידוע שעופות דורסים מבקרים. הפיתיון מונח בתוך מלכודת מתפרקת או בתוך שטח שבו החוקרים יכולים לעקוב אחרי התנהגות הציפור. כאשר הציפור מגיעה לפיתיון, היא נתפס במלכודת בצורה מבוקרת, והחוקרים יכולים לגשת אליה ולבצע את הטיבוע.

3. **מלכודות מקפצות או מדויקות**: מלכודות המופעלות כאשר הציפור נוגעת במנגנון של המתקן, כגון פתח או חיישן, וגורמות לסגירת המלכודת במהירות, תוך מניעת פציעה לבעל החיים. זוהי שיטה שיכולה להיות מאוד מדויקת, במיוחד כשמדובר בציפורים גדולים.

4. **הדמיה או צילום**: בחלק מהמקרים, חוקרים עושים שימוש בציוד מעקב, למשל מצלמת חיות, כדי לעקוב אחרי תנועת הציפורים מבלי להתקרב אליהן פיזית. אם הם מזהים את תנועת הציפור, הם יכולים להניח פיתיון או מלכודת במיקום אופטימלי.

5. **שימוש במפצלי רשתות או ציידים מנוסים**: במקרים של ציפורים נודדות או כאלה הנמצאות בגבהים או במצבים שאינם מאפשרים גישה ישירה, ייתכן שחוקרים יעזרו בציידים מנוסים או מטוסים כדי לגשת אליהן.

## קישורים חיצוניים

קטגוריה:זואולוגיה
RJ-48

**RJ-48** (קיצור של **Registered Jack 48**) הוא מחבר הדומה במבנהו למחבר RJ-45 אולם שונה במבנה הפינים שלו. הכבל משמש בעיקר בחיבורים בתקן T1, תקן E1 ובחיבור תחנות קצה ברשת ISDN.

## צורת הכבל
הכבל הוא זוג שזור מסוג UTP. המחברים של הכבל מכילים 8 פינים כאשר מתוכם מחוברים רק 4 פינים, זוגות 1 ו-3.
כאשר הפינים מחולקים לשני זוגות שבכל זוג חיבור אחד הוא חיובי (אדמה - 0 וולט) והחיבור השני הוא השלילי 48- וולט.
אחד הזוגות משמש לשידור והשני לקליטה.
קיימות מספר וריאציות של הכבל:
* RJ-48C - כבל ישר הנפוץ בחיבורים בקווי T1 ו־E1.
* RJ-48X - כבל מוצלב המחבר את פין 1 ל-4 ואת פין 2 ל-5.
* RJ-48S - בשונה משני הסוגים הראשונים, סוג זה משתמש בזוגות 1 ו-4 ומשמש בקווים דיגיטליים של 56 Kbps.

## סימון הכבל
הכבל מכיל 8 חוטים בצבעים שונים. קיימות מספר צורות של סימון החוטים המוליכים. השתיים העיקריות הן הסימון הישן, שבו כל חוט היה בצבע שונה והסימון לפי קטלוג 5e או קטלוג 6 של תקן TIA-568 שאף הוא מחולק לשני תתי סימונים T568A ו-T568B.

## ראו גם
* מונחים ברשת מחשבים
* כבל תקשורת

## קישורים חיצוניים
* [חיבורי RJ-48 לסוגיו ב-[T1 (תקן)|T1] ]

## הערות שוליים

קטגוריה:חומרה
קטגוריה:תקנים בתקשורת מחשבים
קטגוריה:מחברים חשמליים
פליפה גונסאלס

**פליפה גונסאלס מרקס** (בספרדית: **Felipe González Márquez**; נולד ב-5 במרץ 1942 בסביליה) הוא פוליטיקאי ספרדי שכיהן כמזכיר הכללי של מפלגת הפועלים הסוציאליסטית הספרדית (PSOE) בשנים 1974–1997. הוא נבחר ארבע פעמים לתפקיד ראש ממשלת ספרד, וכיהן בו בין 1982 ל-1996, הכהונה הארוכה ביותר בתקופה שלאחר השבת הדמוקרטיה לספרד.

## ביוגרפיה
גונסאלס הצטרף למפלגת הפועלים הסוציאליסטית הספרדית ב-1964, בתקופת הדיקטטורה של פרנסיסקו פרנקו, שבמהלכה הוצאה המפלגה מחוץ לחוק. ב-1965 סיים לימודי משפטים באוניברסיטת סביליה. בוועידת המפלגה ה-26, שהתקיימה ב-1974 בגלות בצרפת, נבחר גונסאלס למזכיר הכללי של המפלגה. בחירתו סימנה עליה של דור צעיר שנולד אחרי מלחמת האזרחים. הוא הוביל את המפלגה לנטישת שורשיה המרקסיסטיים ואימוץ אידאולוגיה סוציאל-דמוקרטית. 

בשתי מערכות הבחירות הראשונות שנערכו בספרד לאחר החזרת הדמוקרטיה, ב-1977 וב-1979, זכתה המפלגה הסוציאליסטית במקום השני, והייתה מפלגת האופוזיציה העיקרית. המפלגה נצחה בבחירות של 1982, וגונסאלס הקים את ממשלת הרוב הראשונה שלו, בתמיכת 202 מתוך 350 חברי הקורטס.  הוא הוביל את ממשלת ספרד שלוש עשרה וחצי שנים, במהלכן נצחה מפלגתו בבחירות כלליות שנערכו ב-1986, ב-1989, וב-1993.

תחת הנהגתו כוננו יחסים דיפלומטיים בין ישראל וספרד בשנת 1986. 

בבחירות שנערכו ב-1996 ניצחה המפלגה העממית בראשות חוסה מריה אסנאר. גונסאלס עזב את הנהגת המפלגה הסוציאליסטית ב-1997, והמשיך כחבר בקורטס עד 2004.

## קישורים חיצוניים

* 

## הערות שוליים

קטגוריה:ראשי ממשלת ספרד
קטגוריה:נשיאי המועצה האירופית
קטגוריה:ספרדים שנולדו ב-1942
בנק אוגנדה

**בנק אוגנדה** (באנגלית: **Bank of Uganda**) הוא הסמכות המוניטרית העליונה והבנק המרכזי של אוגנדה.

הבנק הוקם על פי חוק בשנת 1966 ומצוי בשליטת ממשלת אוגנדה, אם כי הוא עצמאי ואינו כפוף לה. הוראותיו מתקבלות על ידי מועצת המנהלים של הבנק, בראשה עומדים נגיד הבנק ומשנהו. תפקידו ואופן קביעת מדיניותו נקבעו בחוק. נגיד הבנק והמשנה לנגיד ממונים על ידי נשיא אוגנדה בהתאם להחלטת הממשלה, בעוד חברי מועצת המנהלים ממונים על ידי שר האוצר לתקופת כהונה יחידה הנמשכת בין ארבע לשש שנים.

## תפקידי הבנק
בהתאם לחוק הבנק של אוגנדה נקבע כי תפקידיו הם:
* הדפסת והטבעת הילך הכסף של המדינה, שילינג אוגנדי
* פיקוח אחר אספקת כספים בהתאם למדיניות המוניטרית
* להוות בנק מרכזי עבור הבנקים המסחריים במדינה
* פיקוח אחר פעילות המוסדות הכלכליים במדינה
* ניהול עתודות המדינה והחוב הלאומי
* ייעוץ לממשלת אוגנדה בנושאי כלכלה וכספים

## נגידי הבנק
#. ג'וזף מובירו (1966–1971)
#. סימון קיאינגי (1971–1973)
#. אונגי-אובל (1973–1978)
#. הנרי קאג'ורה (1978)
#. נקוג'ו גדעון (1979–1980)
#. ליאו קיביראנגו (1981–1986)
#. ד"ר סולימאן קיגונדו (1986–1990)
#. צ'ארלס קיקוניגו (1990–2000)
#. טומוצימה מוטהבילה (2022-2001)

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
אוגנדה
קטגוריה:אוגנדה: כלכלה
הבנק הלאומי של אוקראינה

**הבנק הלאומי של אוקראינה** (באוקראינית: **Національний банк України**) הוא הסמכות המוניטרית העליונה והבנק המרכזי של אוקראינה.

הבנק הלאומי של אוקראינה פעל בשנות קיומה של ברית המועצות כסניף של הבנק המרכזי של ברית המועצות. המוסד פועל כבנק מרכזי משנת 1992, עת קיבלה אוקראינה את עצמאותה המדינית. הבנק ממוקם בקייב, בירת המדינה, משנת 1839 ומבנהו הנוכחי נבנה בשנת 1902. בעקבות ההצהרה על קייב כבירת המדינה והגידול בפעילות הבנק בעיר, בשנת 1934 נוספו לו שתי קומות.

הבנק כבנק מרכזי פועל מכח חוק שאישרה הראדה העליונה בשנת 1991, בו הקנה בית המחוקקים למדינת אוקראינה את הסמכות על הסניף של הבנק המרכזי של ברית המועצות ומערכת הבנקים שהתקיימה במדינה באותה עת. סמכויותיו הוקנו לו בחוקת אוקראינה ובחוקי מדינה שונים, על פיהם הבנק הוא ישות עצמאית בין מוסדות המדינה. בשנת 1996 הוגדר בחוקה תפקידו העיקרי כהבטחת יציבות הפעילות המוניטרית במדינה.

## נגידי הבנק
# ולדימיר מטוויאנקו (1991–1992)
# ואדים חטמן (1992)
# ויקטור יושצ'נקו (1993–1998)
# ולדימיר סטלמך (2000–2002)
# סרגיי טיגיפקו (2002–2004)
# ולדימיר סטלמך (2004 -2010)
# סרגיי ארבוזוב (2010 - 2013)
# איגור סורקין (2013 - 2014)

## ענף הבנקאות באוקראינה
הבנק הלאומי של אוקראינה מפקח על יותר מ-180 בנקים. בין הבנקים הגדולים במדינה נמנים:
* פריבט-בנק
* אוקרסיבנק
* אושדבנק

## קישורים חיצוניים

* 

* אתר הבנק הרשמי 

אוקראינה
קטגוריה:אוקראינה: כלכלה
קטגוריה:אוקראינה: בנקים
פרנסואה טומבלבאי

[ממוזער|220px|פרנסואה טומבלבאי בביקורו בישראל, עם [לוי אשכול]]
**פרנסואה טומבלבאי**, החל משנת 1973 - **נגארטה טומבלבאי** (בצרפתית: **N'garta Tombalbaye**, או **François Tombalbaye**; 15 ביוני 1918 - 13 באפריל 1975) היה נשיאה הראשון של צ'אד העצמאית ומנהיג המדינה משנת 1959 ועד לרציחתו.

## ביוגרפיה

טומבלבאי נולד בדרום המדינה, בסמוך לעיר קומארה, והשתייך לשבט סארה. התחנך בבתי ספר של המיסיון הפרוטסטנטי, ושירת בצבא צרפת החופשית בתקופת מלחמת העולם השנייה.

בשנת 1959 היה למנהיג המפלגה הפרוגרסיבית של צ'אד ומונה לראשות הממשלה, תחת השלטון הקולוניאליסטי של צרפת. הוא שימש בתפקיד זה בתקופת סיום הקולוניאליזם וקבלת העצמאות, ב-11 באוגוסט 1960, והיה למנהיג הראשון במדינה העצמאית. שלטונו התנהל כאוטוקרטיה ושלל קיומן של מפלגות פוליטיות מלבד מפלגתו שלו. בשנת 1963 הורה טומבלבאי על פיזור האספה הלאומית של צ'אד, לאחר שפרצו מהומות במדינה, והחל להלאים את שירות המדינה על ידי החלפת הפקידים מתקופת השלטון הצרפתי בפקידים מקומיים וחסרי ניסיון. בשנים הראשונות לכהונתו הורה על העלאה גדולה במיסים.

תוכניותיו של טומבלבאי עוררו התנגדות גדולה בקרב האזרחים המוסלמים במדינה וב-1 בנובמבר 1965 פרצו במחוז גארה מהומות אלימות שכללו נפגעים. בעקבות מאורעות אלו פרצו מהומות גם בצפון ומרכז המדינה, בסיוע המדינות השכנות לוב וסודאן. צרפת התערבה בנעשה במדינה לבקשתו של טומבלבאי, תוך התניית הסיוע בעריכת רפורמות מטעמו בצבא המדינה, בממשלה ובשירות המדינה, הפחתת נטל המיסים והחזרת האחריות על גבייתם לידי נציגים מקומיים. טומבלבאי נענה בחיוב לדרישות אלו בשנת 1969, לאחר שבין היתר ביקר באוקטובר 1968 בארצות הברית כאורחו של הנשיא לינדון ג'ונסון. לקראת הבחירות שנערכו באותה שנה שוחררו מאות אסירים פוליטיים ממאסר, אך טומבלבאי נותר מועמד יחיד למשרת הנשיא. בשנת 1971 יצאו כוחות צרפת מהמדינה.

באוגוסט 1971 נערך ניסיון הפיכה במדינה, בתמיכתו של שליט לוב מועמר קדאפי. טומבלבאי הצהיר על החרפת היחסים בין המדינות והתיר לכוחות מתנגדים לקדאפי לפעול משטח צ'אד. כוחות ההתנגדות לטומבלבאי שפעלו לאורך השנים משטח לוב (חזית השחרור הלאומית של צ'אד) קיבלו תמיכה מוגברת משלטון קדאפי. בעקבות מהומות בדרום המדינה, שהיה מעוז תמיכתו העיקרי, ביטל את החנינה לאסירים הפוליטיים, לצד הצרת צעדיהם של שותפיו לממשלה וכליאתם של מנהיגים ממפלגתו באשמת שימוש בכישוף בניסיון להפילו מהשלטון. בשנים אלו הוחלפה על ידו גם הנהגת צבא צ'אד. באותה עת החלה בצורת במדינה ואזרחים אולצו לעבוד בחקלאות ללא תמורה.

בראשית שנות השבעים אימץ טומבלבאי אידאולוגיה אפריקניסטית, הדוגלת בחיזוק הזהות האפריקנית ובהתנגדות למורשת השלטון הקולוניאלי. כחלק מגישה זו אסר על פעילות מסיונרית נוצרית, שינה את שם עיר הבירה מפור-לאמי לנג'מנה ואף את שמו הפרטי מפרנסואה לנגארטה (N'Garta).

ב-13 באפריל 1975 נרצח טומבלבאי על ידי קבוצת חיילים והוחלף בתפקידו על ידי חונטה צבאית. הגנרל פליקס מעלום שוחרר ממאסר וכעבור יומיים מונה לנשיא המדינה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:נשיאי צ'אד
קטגוריה:פוליטיקאים צ'אדים
קטגוריה:קורבנות רציחות פוליטיות באפריקה
קטגוריה:צ'אד: היסטוריה
קטגוריה:מנהיגים שנרצחו
קטגוריה:ילידי 1918
קטגוריה:נפטרים ב-1975
זאב אמריקאי בלונדון

**זאב אמריקאי בלונדון** (באנגלית: **An American Werewolf in London**) הוא סרט אימה וקומדיה אמריקאי-בריטי משנת 1981, אשר בוים ונכתב על ידי ג'ון לאנדיס. לסרט יצא סרט המשך בשנת 1997, בשם זאב אמריקני בפריז.

הסרט זכה בפרס האוסקר על האיפור של ריק בייקר, וכן בפרס סאטורן עבור "סרט האימה הטוב ביותר".

## עלילה
שני תלמידי קולג' אמריקניים, דייוויד קסלר וג'ק גודמן נמצאים בטיול תרמילים ברחבי ניו מורס הצפונית כאשר הם מותקפים על ידי חיה בלתי מזוהה. ג'ק נהרג, אך דייוויד שורד ונלקח לבית חולים בלונדון.

שלושה שבועות אחר כך, דייוויד מתעורר אך אינו זוכר את המאורע שקרה, ומגלה שחברו נהרג. הדברים נעשים מוזרים כאשר רוחו של ג'ק מבקרת את דייוויד ומגלה לו שהם הותקפו על ידי אדם זאב, ושדייוויד הוא כעת אדם זאב בעצמו. לאחר שחרורו מבית החולים, דייוויד עובר לגור עם אחות צעירה יפהפייה בשם אלכס פרייס, בדירתו שבלונדון. כאשר עולה ירח מלא, דייוויד משתנה והופך לאדם זאב. בצורתו החדשה, דייוויד מתהלך ברחובות לונדון ורוצח שישה אנשים. בבוקר למחרת, דייוויד מגלה שהוא עירום ונמצא בכלוב בגן החיות של לונדון, בלי שום זיכרון על אירועי אתמול.

דייוויד מבין שג'ק צדק, ושהוא אחראי לרציחות שאירעו בלילה שעבר. בינתיים, ג'ק חוזר לביקור נוסף, הפעם עם נשמות קורבנותיו של דייוויד שמתעקשים שיבצע התאבדות. בזמן שהוא מדבר איתם, הלילה יורד ודייוויד חוזר להיות אדם זאב ורוצח שוב. במהלך מרדף ברחובות לונדון, דייוויד נלכד בסמטה על ידי כוחות המשטרה. אלכס באה להרגיע אותו ואומרת שהיא אוהבת אותו, אבל דייוויד מנסה לתקוף אותה, והשוטרים יורים בו למוות. עם מותו חוזר דייוויד לצורתו האנושית.

## צוות שחקנים
*דייוויד נוטון - דייוויד קסלר
*גריפין דאן - ג'ק גודמן
*ג'ני אגוטר - אלכס פרייס
*ג'ון וודוויין - ד"ר הירש
*דייוויד סקופילד

## רימייק
ביוני 2009, הוכרז ש"Dimension Films" והמפיקים שון ובריאן פורסט עובדים בימים אלו על עיבוד מחודש לסרט זה.

## קישורים חיצוניים

## הערות שוליים

קטגוריה:אנשי זאב בתרבות ובאמנות
קטגוריה:זוכי אוסקר: האיפור ועיצוב השיער הטובים ביותר
קטגוריה:סרטי 1981
קטגוריה:סרטי אולפני יוניברסל
קטגוריה:סרטי אימה אמריקאיים
קטגוריה:סרטי אימה מ-1981
קטגוריה:סרטי אימה על-טבעיים אמריקאיים
קטגוריה:סרטי רוחות רפאים אמריקאיים
קטגוריה:סרטי אימה על-טבעיים בריטיים
קטגוריה:סרטים זוכי פרס סאטורן: אימה
קטגוריה:סרטים על מוות
קטגוריה:סרטי ג'ון לנדיס
חורי

קטגוריה:שמות משפחה ביהדות תוניסיה
קטגוריה:שמות משפחה ביהדות עיראק
מערכת מידע לבית קברות

**[[מערכת מידע]] ל[[בית קברות]]** מיועדת לאפשר לציבור למצוא מידע אודות נפטרים ואיתור מקום קברים בבתי העלמין, ולסייע לגופים המנהלים את בתי העלמין בשמירת המידע על נפטרים.

## מערכת מידע ידנית
עלייה לקברי אבות היא מנהג עתיק יומין, וכדי לסייע לקיומו נוהגים בתי הקברות לערוך רישום של מקום הקברים, כך שיתאפשר איתור של הקבר לפי שמו של הנפטר. קודם למחשוב פעילות זו, התנהל הרישום בשתי שיטות:
* ספר הנפטרים, שבו נרשמו הנפטרים לפי סדר קבורתם, מאפשר איתור נפטר לפי תאריך קבורתו.
* כרטסת הנפטרים, שבה לכל נפטר כרטיס עם שמו ומקום קבורתו. מיון הכרטיס בסדר אלפביתי לפי שם משפחה ושם פרטי מאפשר איתור נפטר לפי שמו. 

פנייה לפקיד המודיעין בבית הקברות מאפשרת קבלת כתובתו של הקבר המבוקש, בהתאם לאופן רישום הכתובות בבית הקברות, כגון אזור, גוש, חלקה וכדומה. בדרכו לקבר מסתייע המבקר במפות שבשטח בית הקברות או בהכוונה אנושית.

## מערכת מידע ממוחשבת
[שמאל|ממוזער|250px|קיוסק מידע לשירות המבקרים ב[בית עלמין הדרום]]
עם התפתחות המחשוב הוקמו מערכות מידע ממוחשבות גם לנושא זה. מערכת ממוחשבת בסיסית מחליפה את ספר הנפטרים ואת כרטסת הנפטרים, ומספקת שירות דומה לזה שמספקים כלים ידניים אלה, יחד עם שיטות נוספות לאיתור נפטרים.

שילוב מערכת מידע גאוגרפי, שבה מפה של בית העלמין, מאפשר, לאחר איתור כתובת הקבר, הצגת מפה מדויקת של בית הקברות ומקום הקבר בו, וקבלת מסלול הליכה. המערכת מאפשרת גם לסייר באופן גרפי במפה הממוחשבת של בית העלמין, להצביע באמצעות הסמן על קבר, ולקבל את הפרטים אודות הנפטר הטמון בו. 

קיוסק מידע, המוצב בחלק מבתי הקברות, מאפשר לעולים לקבר את מציאת המידע על הנפטר ללא הזדקקות לשירותיו של פקיד מודיעין. הצגת המידע באתר אינטרנט של בית הקברות מאפשרת לקבל מידע זה גם קודם להגעה לבית הקברות. 

לעיתים משולבים במערכת המידע שירותים נוספים, כגון הדלקת נר נשמה וירטואלי לזכר הנפטר, בקשה לתזכורות אוטומטיות באמצעות דואר אלקטרוני על מועדי אזכרה, הוספת מסמכים אודות נפטר, הוספת תצלום של נפטר, הוספת תצלום של קבר, ועוד.

## קישורים חיצוניים
* האתר של חברה קדישא גחש"א ת"א-יפו והמחוז
* אתר מרכז המידע של הר הזיתים
* איתור נפטרים בשמונה בתי עלמין באתר נשמה

קטגוריה:קבורה
קטגוריה:מערכות מידע
קטגוריה:מערכות מידע גאוגרפי
פילאר ראולה

**פילאר ראולה** (בספרדית: **Pilar Rahola**; נולדה ב-21 באוקטובר 1958) היא עיתונאית, סופרת, פובליציסטית ופוליטיקאית קטלאנית. כיהנה בעבר כסגנית ראש העיר ברצלונה. ראולה ידועה בתמיכתה בישראל ובמאבקה באנטישמיות.

## ביוגרפיה
ראולה נולדה ב-21 באוקטובר 1958 בברצלונה, למשפחה שהחזיקה בדעות רפובליקניות אנטי-פשיסטיות. היא למדה בלשנות ספרדית וקטלאנית באוניברסיטת ברצלונה. ראולה פרסמה מספר ספרים בספרדית ובקטלאנית והיא כותבת טורים בעיתונים "Vanguardia" הספרדי, "La Nación" הארגנטינאי ו-"Diario de América" האמריקאי. כמו כן השתתפה במספר הרצאות.

בשנים 1987–1990 ניהלה ראולה את ההוצאה לאור הקטלאנית "Pòrtic". כעיתונאית סיקרה את הסכסוך באריתריאה, את מלחמות יוגוסלביה, את מלחמת המפרץ, ואת נפילת חומת ברלין.

ראולה הייתה חברה ב"מפלגה הרפובליקנית של קטלוניה", היא כיהנה כסגנית ראש העיר ברצלונה. בעבר השתתפה במספר ועדות חקירה שחקרו שחיתויות בפוליטיקה.

בשנת 1996 עזבה ראולה את "המפלגה הרפובליקנית של קטלוניה" ויחד עם אנז'ל קולום וז'ואן לאפורטה הקימה מפלגה חדשה. המפלגה לא זכתה להצלחה בזירה הפוליטית וראולה פרשה מהפוליטיקה והחלה להתרכז בכתיבה. ראולה כותבת בנושאי פמיניזם, זכויות אדם וזכויות בעלי חיים. היא ידועה כתומכת נלהבת של ישראל ובשנים האחרונות היא ביקרה את עמיתיה בשמאל על צביעותם בכך שאינם שותפים לדעותיה לגבי יהדות וציונות. ב-18 בינואר 2015 נכחה בערב מחווה לקורבנות הפיגוע במשרדי העיתון שרלי הבדו, בפריז., שהתקיים בבית הכנסת של ברצלונה.  בני דתות שונות השתתפו באירוע.

ראולה נשואה ואם לילד. בנוסף אימצה שני ילדים, אחד מברצלונה ואחד מסיביר.

## פרסים
* פרס מאוניברסיטת צ'ילה על מאבקה למען זכויות האדם, 2004
* פרס מטעם הקהילה היהודית בצ'ילה על מאבקה כנגד האנטישמיות, 2005
* חברת כבוד של אוניברסיטת תל אביב, 2006
* פרס מטעם האוניברסיטה העברית בירושלים, 2007
* פרס מטעם הוועד היהודי האמריקאי על מאבקה למען זכויות האדם, 2009

## קישורים חיצוניים

* 

* אתר האינטרנט של פילאר ראולה. כולל מאגר של כל מאמריה בארבע שפות, ביניהן גם באנגלית
* 
* 
* Pilar Rahola, The anti-Israel hysteria, January 9, 2009, הארץ 

## הערות שוליים

קטגוריה:ילידות 1958
קטגוריה:ספרדים שנולדו ב-1958
קטגוריה:פוליטיקאים ספרדים
קטגוריה:פוליטיקאיות ספרדיות
קטגוריה:פובליציסטים ספרדים
קטגוריה:סופרות ספרדיות
קטגוריה:עיתונאיות ספרדיות
קטגוריה:בעלות טור
הלגיון הערבי החופשי

**הלגיון הערבי החופשי** (בגרמנית: **Legion Freies Arabien**; בערבית: **جيش بلاد العرب الحرة**) היה יחידה ערבית שפעלה במסגרת הצבא הנאצי במלחמת העולם השנייה.
שמאל|ממוזער|250px|חיילי הלגיון הערבי החופשי, 1943.
שמאל|ממוזער|150px|חייל הלגיון הערבי החופשי ביוון הכבושה על ידי גרמניה, ספטמבר 1943.

## היסטוריה
הלגיון הוקם כתוצאה מהשתדלות של המנהיגים הערבים שגלו באירופה, רשיד עאלי אל-כילאני ואמין אל-חוסייני, אשר הציעו להקים יחידה ערבית אתנית בדצמבר 1941. הצעתם נתקבלה כעבור כשנה והוחל בהקמת היחידה.

היחידה נבנתה על בסיסה של היחידה הקטנה בפיקודו של הגנרל הגרמני הלמוט פלמי, בשם "זונדרשטאב פ'". יחידה זאת הוקמה כדי לסייע למרד הפרו נאצי בעיראק, אולם בפועל המרד דוכא על ידי הבריטים לפני שהיחידה יכלה לפעול. היחידה ישבה תחילה בסוריה וכללה כמה עשרות פליטים ערבים מעיראק וכן ערבים מסוריה ומפלסטינה לאחר כיבוש סוריה על ידי בריטניה וכוחות צרפת החופשית, היחידה עברה לשבת בכף סוניון שביוון הכבושה על ידי מדינות הציר.

לאחר ההחלטה על הקמת הלגיון, גויסו אליו גולים ערבים באירופה ושבויי מלחמה ערבים שהיו בידי מדינות הציר, כך שבסופו של דבר הלגיון מנה כמה מאות חיילים ערבים. כוונתם של הגרמנים הייתה להשתמש בלגיון לאחר שיכבשו את הקווקז. לפי התוכנית הגרמנית, המנהיגים הערבים יובאו לטביליסי ושם יכריזו על הקמת ממשלה עיראקית גולה, שיחד עם הלגיון תסייע לכוחות הגרמנים לחדור ולכבוש את עיראק.

אולם התפתחות המאורעות הייתה בניגוד לציפיות הגרמנים. הם לא הצליחו לכבוש את הקווקז ולכן הרעיון של הקמת ממשלה עיראקית גולה והתקדמות, בעזרת הלגיון, לכיבוש עיראק, ירד מן הפרק. במבצע לפיד הנחיתו בעלות הברית את כוחותיהם בצפון אפריקה והיה ברור שצרפת של וישי לא תוכל להתנגד להם. לכן הכוחות הגרמנים-איטלקים כבשו את תוניסיה (שבאופן רשמי עדיין הייתה בשליטת צרפת של וישי), וכוחות הלגיון הועברו לתוניסיה, שם התווסף להם כוח אדם של כמה מאות לוחמים שגויסו מן האוכלוסייה הערבית המקומית.

הלגיון לקח חלק משני בקרבות בין כוחות מדינות הציר לבעלות הברית. המורל של חיילי הלגיון היה נמוך ונראה שהגרמנים לא היו שבעי רצון מתפקודם. לאחר נפילתו בקרב של מפקד הלגיון, אוברסט מאייר-ריקס, הגרמנים החליטו להוציא את הלגיון מן החזית. לאחר מכן הלגיון הוצב ביוון ובשלהי המלחמה נלחם בחזית המערבית.

## לקריאה נוספת
* ל. הירשוביץ, **הרייך השלישי והמזרח הערבי**, מרחביה: ספרית פועלים, 1965

## קישורים חיצוניים

## הערות שוליים

קטגוריה:יחידות מתנדבים זרות בוורמאכט
*
קטגוריה:לאומיות פאן-ערבית
אנדרטת ביסמרק

ממוזער|התבליט על האנדרטה
**אנדרטת ביסמרק** (בגרמנית: **Bismarck-Nationaldenkmal**) בטירגרטן בברלין היא פסל זיכרון של הפסל ריינהולד בגאס משנת 1901, המוקדש לנסיך אוטו פון ביסמרק, ראש ממשלת פרוסיה והקנצלר הראשון של הקיסרות הגרמנית.
הפסל, כמו גם עמוד הניצחון של ברלין ניצבו במקור בכיכר הרפובליקה  לפני בניין הרייכסטאג, אך הועברו למקומם הנוכחי בכיכר הכוכב הגדול (Großer Stern) ב-1938. ככל הנראה העברת הפסל היא זו שהצילה אותו מהפצצות במהלך מלחמת העולם השנייה, והוא נותר בשלמותו עד היום, למעט נזקים מרסיסים שספג במהלך הפצצות בעלות הברית על ברלין. 

בגאס זכה בחוזה לעיצוב האנדרטה מבין 90 משתתפים שהגישו הצעות לתחרות שיזם הקייזר וילהלם השני. גובהו של הפסל 15 מטר, רוחבו 20 מטר ובסיסו חפור בעומק 4 מטר. התכנון המקורי כלל גם שתי בריכות בצורת חצי עיגול עם מזרקות ופסלי אבן של נימפות וטריטונים שיצר הפסל לודוויג קאוור בין השנים 1897-1901. חנוכת האנדרטה נערכה ב-16 ביוני 1901.

## עיצוב האנדרטה
מעמד הפסל עשוי גרניט אדום ועליו מתנשאת לגובה 6.6 מטר דמותו המפוסלת בברונזה של ביסמרק במדי פרשים, שאותם נהג ללבוש בהופעותיו בפני הרייכסטאג. ידו השמאלית אוחזת בחוזקה בניצב של חרב בעלת להב רחב, ידו הימנית שעונה על חוקת האימפריה, ומבטו צופה אל האופק.  על חזית המעמד שעליו ניצב הפסל חקוקה בפשטות הכתובת "ביסמרק", ומתחתיה ההקדשה "הקאנצלר הראשון של העם הגרמני 1901". בצידו הימני של המעמד נמצא תבליט המתאר שני צעירים - אחד אוחז בידו בלפיד והשני תוקע בקרן, ומאחוריהם דמותו של ביסמרק כאל יווני כשמלאך שומר מרחף מעליו. תבליט נוסף נמצא על צידו השמאלי של המעמד ומתאר ינשוף האוחז בציפורניו עט נוצה כשמסביב מעופפת להקת עורבים.

ארבעת הפסלים שבתחתית האנדרטה משמשים להאדרת שמו של ביסמרק כסמל לכך שפסל רגיל אינו יכול לייצג את דמותו:
* אטלס כורע בתחתית האנדרטה, על גבו העולם, ומסמל את כוח האיתנים של ביסמרק.
* זיגפריד כורע ברך ומחשל חרב סמל לתבוסות שהנחיל ביסמרק לאויבי העם הגרמני.
* גרמאניה נושאת שרביט ולראשה כתר, מרתקת ברגלה נמר (שאותו פיסל אוגוסט גאול, תלמידו של בגאס), סמל לדיכוי המחלוקות והמרידות על ידי המדינה.
* נביאה רכובה על גבי ספינקס וקוראת בספר ההיסטוריה, סמל לחשיבותו הרוחנית של ביסמרק.

## שינויים במבנה האנדרטה
כחלק מתוכניתו של אלברט שפר להפוך את ברלין לבירת העולם הועברה האנדרטה, יחד עם עמוד הניצחון של ברלין, ופסליהם של אלברכט פון רון ומולטקה, לחלק הצפוני של "הכוכב הגדול" (Großer Stern), שהיה אמור להיות אזור הנצחה ל*רייך השני* - הקיסרות של 1871.
במסגרת שיפוץ האנדרטה בשנים 1958-1961 הוסרו ממעמד הגרניט שישה תבליטי ברונזה שתיארו באמצעות דמויות סימבוליות את הצעדים שהובילו לאיחוד גרמניה ב-1871 ואת השלמת מפעלו של ביסמרק לאחר האיחוד. מאז חנוכת האנדרטה זכו תבליטים אלה לביקורת רבה, בין היתר בגלל האיכות האומנותית הנמוכה שלהם. התבליטים לא הוחזרו למקומם, וככל הנראה נעלמו, כך שמעמד הגרניט נותר כיום חלק.

## קישורים חיצוניים

קטגוריה:ברלין: אנדרטאות
קטגוריה:ברלין: פסלים
ביסמרק
קטגוריה:אוטו פון ביסמרק
קונטקט (סרט מצויר)

**קונטקט** (ברוסית: **Контакт**) הוא סרט מונפש קצר סובייטי. הסרט נוצר בשנת 1978 באולפני סויוזמולטפילם ובוים על ידי ולדימיר טרסוב.

## עלילה
צייר הולך לטייל בטבע מחוץ לעיר. בזמן שהוא שוכב על הדשא ומזמזם את *Speak Softly Love* – מנגינת הנושא של הסרט "הסנדק" מאת נינו רוטה – נוחתת לידו חללית גדולה. מהחללית יוצא חוצן, שמצלם את הצמחים והחיות ליד אתר הנחיתה ומנסה ליצור קשר עם הצייר. הצייר נבהל ובורח והחוצן רודף אחריו. הצייר נופל מִצוּק, נשכב על הדשא ומדמיין שהחוצן עומד ללכוד אותו ולכלוא אותו בכלוב. החוצן נעמד ליד הצייר ומנסה לזמזם את אותה המנגינה, אבל עושה טעויות. הצייר מבין שהחוצן ידידותי, מלמד אותו את המנגינה הנכונה והם ממשיכים ללכת יחד יד ביד.

בסרט אין דיבור בשום שפה. כל התקשורת נעשית על ידי תנועות ידיים, מבטים ומנגינות; החוצן גם מנסה לשנות את צורתו לדמויות של חיות וחפצים שהוא רואה. הנושא של תקשורת אוניברסלית היה אחד הנושאים העיקריים גם בסרטים אחרים של הבמאי ולדימיר טרסוב; הוא אמר על אמנות ההנפשה שהיא "האספרנטו של כל האנושות." הסרט גם מציג את היחס המתנשא של האדם כלפי טבע: כשהצייר מביט על פרפרים וציפורים, הוא מדמיין את הפרפר על סיכה באוסף חרקים ואת הציפור בתוך כלוב, וחושב שבאותה צורה מסתכל עליו החוצן.

המנגינה של נינו רוטה מושמעת בסרט בעיבוד פול מוריאה, שאוספי מוזיקה קלה בניצוחו היו נפוצים בברית המועצות באותה התקופה. בנוסף לשיר הנושא, סצנת הפתיחה וסצנת המרדף מלֻוות במוזיקת ג'אז של ג'ורג' גרשווין בעיבוד לאוניד צ'יז'יק.

## השפעה והכרה
הסרט "הסנדק" לא הופץ בברית המועצות, והמנגינה הייתה מוכרת לאנשים סובייטיים בעיקר מהסרט הזה.

הסרט זכה בפרסים בפסטיבלים הבאים:
* הפסטיבל ה־18 לסרטי מדע בדיוני בטריאסטה – 1979
* הפסטיבל ה־8 לסרטים קצרים וסרטי תעודה בליל – 1979

## קישורים חיצוניים

* אודות הסרט "קונטקט" באתר animator.ru 

## הערות שוליים

קטגוריה:סרטים מצוירים
קטגוריה:סרטי חוצנים
קטגוריה:סרטים סובייטיים
קטגוריה:סרטי 1978
שלב העזיבה של כדור הארץ

[שמאל|ממוזער|350px|הדמיה של שלב העזיבה של כדור הארץ (שמאל) מחובר ל[אלטאיר (חללית)|חללית אלטאיר (אמצע) ולחללית אוריון (ימין)]]
**שלב העזיבה של כדור הארץ** (באנגלית: **Earth Departure Stage** ובקיצור **EDS**) הוא מערכת הנעה רקטית שפותחה כחלק מתוכנית קונסטליישן. תוכנית הפיתוח של שלב זה בוטלה עם ביטולה של תוכנית קונסטליישן כולה.

שלב העזיבה של כדור הארץ היה אמור להיות מונע באמצעות מנוע J-2X יחיד שמפותח ממנוע ה-J-2 של טיל השיגור סטורן 5 שפעל בזמן תוכנית אפולו. כחלק מתוכנית קונסטליישן, שלב העזיבה של כדור הארץ היה משוגר לחלל על גבי טיל השיגור ארס 5 שם הייתה מתחברת החללית אלטאיר עם החללית אוריון. לאחר ההתחברות, מנוע ה-J-2X של שלב העזיבה של כדור הארץ היה ניצת והיה מטיס את החלליות לכיוון הירח.

## מבנה
לפי התכנון הראשוני שהתבסס על המנועים והטכנולוגיה של מעבורות החלל, אמור היה שלב העזיבה של כדור הארץ להכיל שני מנועי J-2X בעוד ארס 5 יכיל 5 מנועי SSME (המנועים הראשיים של מעבורות החלל). אולם, עם שינוי התכנון של ארס 5 לשימוש עם שישה מנועי RS-68 בשלב הראשון, עוצב מחדש גם שלב העזיבה של כדור הארץ כך שיכיל מנוע J-2X יחיד. עם העיצוב החדש של השלב, הוא היה דומה מאוד בצורתו לשלב העזיבה של כדור הארץ בתוכנית אפולו שנקרא S-IVB, אולם שלב העזיבה של כדור הארץ הנוכחי מפותח יותר ויכול לשאת מטען לזמן רב יותר.

## תפקיד ב[[תוכנית קונסטליישן]]
שלב העזיבה של כדור הארץ, שתוכנן לשימוש במשימות מאוישות לירח, ישוגר יחד עם החללית אלטאיר על גבי ארס 5 למסלול נמוך סביב כדור הארץ. לאחר ההגעה לחלל, הארס 5 יתנתק משלב העזיבה של כדור הארץ ומהחללית אלטאיר וייפול ויישרף באטמוספירה. לאחר ההתנתקות מהטיל ארס 5, מנוע ה-J-2X של השלב יוצת על מנת לכוון את השלב ואת החללית אלטאיר למסלול הרצוי סביב כדור הארץ, שם הם יחכו לשיגורה של החללית אוריון על גבי טיל השיגור ארס 1. עם הגעתה של החללית אוריון לחללית אלטאיר ולשלב העזיבה של כדור הארץ, היא תתחבר עמם, והמנוע של השלב יוצת בשנית, הפעם בניצול של 80% מכוחו של המנוע, וזאת על מנת להשתחרר מכוח המשיכה של כדור הארץ ולטוס לכיוון הירח. ההצתה של המנוע תארך רק דקות מעטות. בזמן ההצתה של המנוע, האסטרונאוטים יפנו לכיוון שלב העזיבה של כדור הארץ, שיטה שמכונה בנאס"א "עיניים החוצה" (eyeballs out) מאחר שהתאוצה גורמת לאסטרונאוטים להימשך קדימה, ולתחושה שהעיניים שלהם נמשכות החוצה. לאחר סיום פעילותו של המנוע, שלב העזיבה של כדור הארץ יתנתק מהחלליות אוריון ואלטאיר, או שיכנס למסלול סביב השמש או שבאופן מכוון יתרסק על פני הירח כחלק מהניסיון לחקור את הירח.

## שלב העזיבה של כדור הארץ ב-[[מערכת שיגור לחלל|SLS]]
בהתחלה חשבה נאס"א לצייד את שלב העזיבה של כדור הארץ (שישמש בבלוק II ב-SLS) בשלושה מנועי J-2X באיזשהו שלב החליטה לצייד אותו רק בשני מנועים כאלו, אך הרעיון בוטל לטובת הexploration upper stage.

## שימושים נוספים
בנוסף לייעודו המרכזי של שלב העזיבה של כדור הארץ כמרכיב במשימות מאוישות לירח, נאס"א מתכננת להשתמש בו או בשדרוגים שלו לשימושים נוספים:

*כמרכיב במשימות מאוישות לאסטרואידים הקרובים לכדור הארץ
*כמרכיב במשימות מאוישות למאדים
*בשיגור טלסקופ חלל לנקודת לגראנז' בין כדור הארץ לשמש

## ראו גם
*אדם בחלל

קטגוריה:תוכנית קונסטליישן
קטגוריה:מנועים רקטיים
עולמו המופלא של דיסני

**עולמו המופלא של דיסני** (באנגלית: **The Wonderful World of Disney**, לפעמים נקראה בישראל גם **עולמו של וולט דיסני, עולמו הנפלא של דיסני ועולמו המופלא של וולט דיסני**) היא סדרת טלוויזיה אמריקאית לילדים שהופקה בין השנים 1954 ל-2008 לערוצים ABC, NBC, CBS וערוץ דיסני.

התוכנית כללה אוסף של סרטים בנושאים שונים החל מסרטוני הנפשה וכלה בסרטי הרפתקאות, סרטים תיעודיים וסרטי טבע. חלק מהסרטונים התיעודיים ששודרו בתוכנית התמקדו באמנות ובטכנולוגיה שמאחורי ההנפשות עצמן.

על אף שהמטרה המקורית של התוכנית הייתה ליצור מודעות בקרב קהל הצופים לפארק השעשועים דיסנילנד, הושם בתוכנית גם דגש רב על הפן הבידורי של התוכנית. כמו כן, בהמשך שימשה התוכנית גם לקידום סרטים חדשים של דיסני לפני יציאתם לאקרנים.

את התוכנית הנחה וולט דיסני עצמו בין השנים 1954 ועד מותו בדצמבר 1966. בשנים 1986–2005 הנחה את התוכנית מנכ"ל חברת וולט דיסני מייקל אייזנר.

בישראל, שודרה הסדרה (עם כתוביות תרגום) בשנות השבעים, בשנות השמונים ובשנות התשעים תחילה בטלוויזיה הישראלית ומאוחר יותר בערוץ 2 הניסיוני וכן בערוץ 2 המסחרי.

## קישורים חיצוניים

* 

קטגוריה:סדרות טלוויזיה אמריקאיות שעלו לשידור בשנת 1954
קטגוריה:זוכי פרס פיבודי
קטגוריה:זוכי אמי בפריים טיים: תוכנית אירוח
קטגוריה:זוכי אמי בפריים טיים: עיצוב כותרות
קטגוריה:זוכי אמי בפריים טיים: דרמה
קטגוריה:סדרות אנתולוגיה אמריקאיות
קטגוריה:ABC: תוכניות וסדרות
קטגוריה:CBS: תוכניות וסדרות
קטגוריה:הערוץ הראשון - תוכניות רכש
מכבי באר יעקב (כדורסל)

**מכבי "איתי" באר יעקב** היא קבוצת כדורסל בישראלית מהעיר באר יעקב המשחקת בליגה הארצית. הקבוצה בגלגולה הראשון התפרקה בקיץ 2014, והוקמה מחדש תחת השם מכבי עצמה באר יעקב.

## היסטוריה
הקבוצה הוקמה בשנת 1998 ושיחקה בליגות הנמוכות עד עונת 2006/07 כשהעפילה לליגה הארצית, שם שיחקה שנתיים. בעונה הראשונה (2007/08) זכתה הקבוצה בגביע האיגוד. בעונה השנייה (2008/09) עם המאמן חיים אדחוח העפילה לראשונה בתולדותיה לליגה הלאומית. המועדון מפעיל 4 קבוצות במחלקת הנוער. הקבוצה מארחת באולם **מרכז מקס**.
המאמן חיים אדחוח מאמן את קבוצת הנוער ילדים א', שבעונות 2012/2013 ו-2013/2014 זכתה באליפות פעמיים ברצף מבלי הפסד אחד.

ב-4 בינואר 2011 ארעה טרגדיה במועדון כששחקן הקבוצה איתי לוי התמוטט במהלך אימון שגרתי מדום לב ונפטר. בעקבות כך, התווספה לשם הקבוצה המילה "איתי". ונקבע טורניר שנתי לזכרו של השחקן.

בעונת 2011/2012 העפילה הקבוצה לסדרת הגמר של הפלייאוף של הליגה הלאומית, והפסידה 3:1 להפועל תל אביב. באותה עונה העפילה לרבע גמר גביע ושם הפסידה למכבי אשדוד.

בין השחקנים ששיחקו בעונה זו: יפתח בוכמן, יועד בית יוסף, דרו האוזמן, איגור סימין, יונתן לוי, המתאזרח כריס ווטסון, צמד הזרים נייט מילר וג'רמיין הול וכן, נדב דבש, כפיר חודרה תומר בסלר מתי עשור וליאור חסון הצעירים.

בעונת 2012/2013 התקשתה באר יעקב לשחזר את ההישג של העונה שקדמה לה, וסיימה בפלייאוף התחתון במקום התשיעי, וזאת על אף ששיחקו בקבוצה שחקנים כדוגמת: אבי אליהו, ינעם אירם, איגור סימין והזר שהגיע באמצע העונה והיה תוספת כח משמעותית, ג'וש אלכסנדר.

בעונת 2013/2014 הקבוצה חוותה עונה קשה שהחלה בסאגה מתמשכת על הבעיות הכספיות והקבוצה כמעט הורדה ליגה, הקבוצה פתחה את העונה בליגה הלאומית אך הקבוצה נבנתה בעיקר סביב שחקנים צעירים, ובסוף העונה הקבוצה סיימה במקום ה-13 ונשרה לליגה הארצית. עם זאת הגיעה לשלב שמינית הגמר בגביע המדינה.

בקיץ 2014 התקבלה ההחלטה הסופית לסגור את הקבוצה עקב בעיות כלכליות.

בעונת 2023/2024 הקבוצה זכתה באליפות ליגה א׳ מרכז והעפילה לליגה הארצית.

בעונת 2024/2025 שיחקה הקבוצה בליגה ארצית דרום, וסיימה במקום השביעי.

## תארים והישגים
;גביע האיגוד
***זכייה (1)**: 


**סמלי הקבוצה:**

Maccbiby.jpg|סמל הקבוצה עד פירוקה בשנת 2014
עוצמה באר יעקב 2014.jpg|סמל הקבוצה תחת אגודת עוצמה משנת 2014
עוצמה באר יעקב 2021.jpg|סמל הקבוצה תחת אגודת עוצמה משנת 2021
מכבי באר יעקב.png|סמל הקבוצה משנת 2023



## הערות שוליים

באר יעקב
באר יעקב
קטגוריה:באר יעקב
ליאו ליונס

**ליאו ליונס** (באנגלית: **Leo Lyons**; נולד ב-25 במאי 1987 בטופיקה) הוא כדורסלן אמריקאי המשחק בעמדת הפאוור פורוורד, ומתנשא לגובה של 2.06 מטרים.
## קריירה
ליונס שיחק שלוש עונות במכללת מיזורי ובעקבות עונה שלישית טובה בה קלע 13.1 נקודות והוריד 5.7 ריבאונדים, החליט להירשם לדראפט 2008, אך מספר ימים לפני הדראפט החליט למשוך את שמו ולחזור לעונה נוספת במיזורי, בה קלע 14.6 נקודות והוריד 4.6 ריבאונדים בממוצע למשחק.

באוגוסט 2009 חתם ליונס בקבוצה הישראלית הפועל ירושלים, ובאוקטובר אותה שנה זכה עמה בגביע ווינר.

בספטמבר 2010 חתם בקבוצת הפועל גלבוע גליל למשך שנה, אך שוחרר כעבור מספר חודשים.

## קישורים חיצוניים

## הערות שוליים

קטגוריה:אמריקאים ילידי קנזס
קטגוריה:טופיקה (קנזס): אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת מיזורי
קטגוריה:כדורסלני הפועל ירושלים
קטגוריה:כדורסלני הפועל גלבוע גליל
קטגוריה:כדורסלני דקוטה ויזארדס
קטגוריה:כדורסלני בודיוולניק קייב
קטגוריה:כדורסלני פינאר קרשיאקה
קטגוריה:כדורסלני ניז'ני נובגורוד
קטגוריה:קנזס: כדורסלנים
קטגוריה:אמריקאים שנולדו ב-1987
שטפן וולה

ממוזער|שטפן וולה
**שְטֶפַן ווֹלֶה** (בגרמנית: **Stefan Wolle**; נולד ב-22 באוקטובר 1950 בהאלה) הוא היסטוריון גרמני המתמחה בחקר גרמניה המזרחית.

וולה למד היסטוריה במזרח ברלין. ב-1972 הביאו סיבות פוליטיות לסילוקו מאוניברסיטת הומבולדט. בין השנים 1976–1989 היה חבר הסגל האקדמי באקדמיה למדעים של גרמניה המזרחית, וממנה קיבל בשנת 1984 תואר דוקטור. אחרי נפילת חומת ברלין הוא הפך מומחה לתיקי השטאזי, חבר הוועדה לפירוק המשרד לביטחון המדינה וראש הנציבות הפדרלית לשמירה על ארכיוני המשרד לביטחון המדינה של מזרח גרמניה (BStU). בין השנים 1991–1996 היה עוזר מחקר באוניברסיטת הומבולדט ולאחר מכן התקבל כחבר מן המניין בחברה הגרמנית למחקר. בין השנים 1998–2000 שימש כדובר הקרן לחקר הדיקטטורה בגרמניה המזרחית, ומאז 2002 הוא חבר רשת המחקר של גרמניה המזרחית של האוניברסיטה החופשית של ברלין. ב-2005 התמנה למנהל המדעי של מוזיאון גרמניה המזרחית. בנוסף משמש היום וולה גם כחבר בוועדה המדעית המייעצת של המוסד להיסטוריה של בון, חבר המועצה המייעצת של מרכז התיעוד של חומת ברלין ברחוב ברנאואר, וחבר המועצה ההיסטורית של המפלגה הסוציאל-דמוקרטית של גרמניה.

## קישורים חיצוניים

* קורות החיים של שטפן וולה באתר אוניברסיטת ברלין 
* ריאיון עם שטפן וולה 

קטגוריה:היסטוריונים גרמנים
קטגוריה:סופרים מזרח גרמנים
קטגוריה:גרמנים שנולדו ב-1950
קאראמאן (עיר)

**קאראמאן** (בטורקית: **Karaman**) היא עיר בדרום-מערב טורקיה ובירת הנפה הקרויה על שמה במחוז מרכז אנטוליה. העיר שוכנת מצפון להרי הטאורוס במרחק 306 ק"מ דרומית לבירה אנקרה בגובה 1,039 מטרים מעל פני הים. לפי אומדן רשמי משנת 2023 אוכלוסיית העיר מנתה 208,199 בני אדם.

## היסטוריה
העיר נקראת על שם קאראמאן ביי, אשר היה שליט נסיכות קאראמאן (בטורקית :Karamanoğulları Beyliği), ומנהיגם של בני השבט הטורקמני, הקרמנאואולו, מקבוצת האוע'וז. הנסיכות, שהוקמה לאחר דעיכת סולטנות רום, הייתה מן החשובות שבנסיכויות הבייליקיות באנטוליה. שמה הקודם של העיר היה לרנדה (Laranda או Larende), ומקורו בניב מקומי שמשמעותו "מקום המלא בחול".

העיר תועדה לראשונה בשנת 322 לפנה"ס, כאשר צבאו של אלכסנדר מוקדון החריב אותה, ומאוחר יותר הפכה למקום מושבם של שודדי ים מקומיים. קאראמאן הייתה בשליטת האימפריה הרומית ולאחר מכן האימפריה הביזנטית, עד שבתחילת המאה ה-12, נכבשה על ידי הסלג'וקים. קאראמאן נכבשה בשנת 1190, על ידי פרידריך ברברוסה, ובשנת 1256 על ידי קאראמאן מהמט ביי, מנהיג שבט טורקמני, שנקרא מאוחר יותר קרמנאואולו. שם העיר שונה לקאראמאן לכבודו. החל משנת 1275 ועד לשנת 1468, קאראמאן הייתה בירת הנסיכות. בשנה זו נכבשה על ידי הסולטאן מהמט השני, שליט האימפריה העות'מאנית.

ארמנים ויוונים, אשר מוצאם מעיר זו, נושאים שם משפחה המכיל את השם קאראמאן או הטיות שלו. ביוונית שם המשפחה קראמנליס או קראמאניס ובארמנית קראמניאן או קראמאנוקיאן.

## קישורים חיצוניים

* 

## הערות שוליים

שמאל|ממוזער|250px| 

קטגוריה:טורקיה: ערים
סטילפון

**סטילפון** (ביוונית: **Στίλπων**; 360 – 280 לפנה"ס), פילוסוף יווני.

## ביוגרפיה

סטילפון נולד בעיר מגארה הסמוכה לאתונה. הוא החל את לימודיו בליקיאון אצל תאופרסטוס, אך עד מהרה עבר ללמוד פילוסופיה אצל פסקילס (אחיו של הפילוסוף קראטס מתבאי) ואצל דיוגנס מסינופ. ישנה סברה כי למד גם אצל אוקלידס. בערך ב-320 לפנה"ס החל ללמד באתונה, והיו לו תלמידים רבים, בהם ניקרטה, שהייתה מאהבתו. סטילפון נודע ביוון כולה כנואם מעולה שהתעמת עם נואמים אחרים בהצלחה מרובה. יש אומרים כי התעמת עם דיודורוס קרונוס בחצרו של תלמי הראשון מלך מצרים. לפי גרסה אחרת, הוא לא שעה לבקשתו של מלך זה שרצה לארח אותו בחצרו באלכסנדריה.

כאשר כבש דמטריוס פוליורקטס את ערי יוון, ובהן מגארה, הוא ביקש לפצות את סטילפון על אבדותיו. סטילפון סירב באומרו כי רכושו היחיד הוא הידע, וכי רכוש זה לא נלקח ממנו.

על פי פלוטרכוס, סטילפון היה אדם נעים הליכות שהיו לו ידידים רבים. הוא זכה בהערכה רבה לא רק ברחבי יוון אלא גם בחצרותיהם של מלכים שביקשו את חברתו. על פי קיקרו, לסטילפון הייתה נטייה ליין ולנשים, אולם הוא התגבר על כך באמצעות לימודים. בכל זאת, יש אומרים כי האיץ את מותו באמצעות שתיית יין.

## משנתו

מכל כתביו של סטילפון לא שרד דבר, אך ידוע כי עסק בעיקר בתורת הלוגיקה ובדיאלקטיקה. משנתו הפילוסופית הייתה קרובה לאלה של האסכולה הסטואית ואסכולת הציניקנים. באשר לטוהר המידות ולהסתפקות במועט הוא החזיק בדעה כי מוטל על החכם לא רק להתגבר על צרותיו, אלא גם לא לחוש בהן ולא להיות מושפע מהן כלל. בכך, תורתו הייתה קרובה מאוד לזו של הציניקנים.

סנקה כתב בספרו 'אגרות מוסר':

## קישורים חיצוניים

*דיוגנס לארטיוס, **[https://web.archive.org/web/20101212095510/http://www.classicpersuasion.org/pw/diogenes/dlstilpo.htm חיי סטילפון]** (בתרגום לאנגלית)
* 

קטגוריה:פילוסופים יוונים
Devil's Night

**Devil's Night** הוא אלבום הבכורה של הלהקה מדטרויט D12, אשר יצא לאור בתאריך 19 ביוני 2001.

שם האלבום, ליל השטן, שאוב ממסורת של העיר דטרויט: בלילה שלפני חג ההלואין, צעירי העיר נוהגים לרוץ ריצת אמוק ברחבי העיר ולעשות בלגאן.

האלבום מכר כ-372,000 עותקים בשבוע הראשון לשחרורו בארצות הברית, לאחר מכן הוכתר כפלאטינה כפולה, האלבום הוכתר כאלבום פלטיניום בנוסף בקנדה, בריטניה, אוסטרליה ויפן, וכאלבום זהב בגרמניה וצרפת.

האלבום מכיל שיר שנקרא Girls שהוא שיר דיס שמכוון ל-Limp Bizkit, DJ Lethal, ו־Everlast.

## רשימת שירים


01. Another Public Service Announcement

02. Shit Can Happen

03. Pistol Pistol

04. Bizarre (skit)

05. Nasty Mind

06. Ain't Nuttin' But Music

07. American Psycho

08. That's How (skit)

09. That's How...

10. Purple Pills

11. Fight Music

12. Instigator

13. Pimp Like Me

14. Blow My Buzz

15. Obie Trice (skit)

16. Devils Night

17. Steve Berman (skit)

18. Revelation

19. Girls


## שירי בונוס
01. Shit on You

02. Words Are Weapons

03. These Drugs
## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אלבומי בכורה מ-2001
קטגוריה:אלבומים שהופקו על ידי אמינם
קטגוריה:אלבומים שהופקו על ידי סקוט סטורץ'
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומים שהגיעו למקום הראשון במצעד הבילבורד 200
קטגוריה:אלבומי חברת אינטרסקופ רקורדס
אייל דורון

**אייל דורון** הוא מרצה, סופר וחוקר העוסק בתחום החשיבה היצירתית. דורון עובד עם מנהלים, מייסדים, משרדי ממשלה וארגונים בארץ ובעולם מול אתגרי עולם העבודה בעידן הטכנולוגי, ובתחום החינוך היצירתי. בנוסף מנהל דורון תוכנית להכשרת מנהלים באוניברסיטת רייכמן. בעבר היה דורון יוצר טלוויזיה ותיאטרון.

## ביוגרפיה
דורון למד בבית הספר ללימודי תיאטרון באוניברסיטת תל אביב ובשנת 2005 סיים דוקטורט תחת הנחייתו של פרופ' שמעון לוי. נושא עבודת הדוקטורט היה: "קתרזיס בתיאטרון ובטלוויזיה - החוויה של צפייה בטלוויזיה וזיקתה לחוויה של הולכי תיאטרון".

לאחר מכן השלים פוסט-דוקטורט בבית הספר לטיפול באמצעות אמנויות באוניברסיטת חיפה תחת הנחייתם של הפרופסורים רחל לב-ויזל ומריו מיקולינסר, במסגרתו חקר יצירתיות בקרב ילדים ונוער. בעקבות זאת, ייסד את שיטת SEISEI לפיתוח חשיבה יצירתית. השיטה נבדקה מחקרית.

החל משנת 2010 מלווה דורון מנהלים וארגונים בניהול יצירתי ובפתרון בעיות.

משנת 2014 מרצה בבית הספר לפסיכולוגיה באוניברסיטת רייכמן ומנהל בו תוכנית הכשרה למנהלים בבית הספר להכשרתם.

### משפחתו
אימו של דורון היא חוקרת יהדות ספרד אביבה דורון. אחותו היא הגרפולוגית מיכל דורון.

דורון נשוי ואב לבן ובת.

## יצירתו

### ספריו
* בשנת 2014 הוציא לאור את ספרו הראשון: "החיים בלונה פארק" תחת הוצאת כתר. הספר סוקר את הנושאים אותם חקר ובוחן את המימוש העצמי במאה ה-21.
* בשנת 2019 יצא לאור ספרו השני "להמציא מחדש: הורות וחינוך במאה ה-21" שמציג מודל להורות יצירתית המותאם לחינוך ילדים בעולם משתנה.
* בשנת 2023 יצא לאור ספרו השלישי "יש ממי ללמוד" שמונה שיעורים משני חיים. בספר מעביר דורון "קורסים" על שמונה דמויות ביניהן: ריד הופמן, ג'סינדה ארדרן, מיסטר ביסט, קרל אונורה ואופרה וינפרי.
### בטלוויזיה
ב-2008 יצר את הסדרה הקומית-דרמטית "לא הבטחתי לך" שעלתה לשידור ב-yes
בהמשך השנה יצר את הסדרה התיעודית "על החיים ועל המוות" ששודרה בערוץ 10.

בין השנים 2009-2014 יצר עבור קשת 12 שלוש עונות של "איך להיות מאושר בשישה שיעורים", בה שימש עורך ראשי, תסריטאי ובמאי.

ב-2017 הופיע בתוכנית "צביקה ואייל עושים בית ספר", שמתמקדת בתפקיד ההורים מול מערכת החינוך, ביחד עם צביקה הדר עבור רשת 13

ב-2017 יצר שני פרקים של "המערכת" עם מיקי חיימוביץ בנושא "מקצועות נעלמים" ו"מחשב חינוך מחדש"

ב-2018 יצר את הסרט "מהפכת שיעורי הבית" עבור רשת 13.

במסגרת "ליל המדענים" ב-2018, הוביל ביחד עם משרד המדע והטכנולוגיה את "ניסוי האושר הגדול של ישראל".

### בתיאטרון
בין השנים 2001-2005 יצר את ההצגה "בואו לא נדבר על זה" אותה כתב וביים.

ב-2005 יצר את "עשו עלייך פעם סרט?" שעלה בתיאטרון בית ליסין. ובאותה שנה יצר מחזה על בסיס "המלשין" של ברכט שהוצג במסגרת פסטיבל תיאטרון קצר בצוותא.

במהלך השנים יצר גם את ההצגה "ים השיבולים", המחזה הסאטירי "ים. יבשה. ים" והקומדיה "תורת היחסים" שהועלתה במסגרת שיתוף פעולה בין תיאטרון צוותא וקבוצת תיאטרון תל אביב.

## קישורים חיצוניים

* 

* "איך להיות מאושר בשישה שיעורים" באתר מאקו
* "משפחה מאושרת בשישה שיעורים" באתר מאקו
* "איך להצליח בשישה שיעורים" באתר מאקו
* 
*אייל דורון, "סוד הקסם של תוכניות הריאליטי", באתר אלכסון, 8 בדצמבר 2015
* 
*אייל דורון, "לאן צועדים חיילי הסטרט-אפ?", באתר אלכסון, 28 ביוני 2020
* 

## הערות שוליים

קטגוריה:מחזאים ישראלים
קטגוריה:במאי טלוויזיה ישראלים
קטגוריה:תסריטאי טלוויזיה ישראלים
קטגוריה:בעלי תואר דוקטור מאוניברסיטת תל אביב
קטגוריה:סגל אוניברסיטת רייכמן: פסיכולוגיה
קטגוריה:ישראלים שנולדו ב-1969
44. מגנום

**44 רמינגטון מגנום** המכונה גם **0.44 מגנום** או **10.9x33mmR** הוא כדור סנטרפייר בקליבר 0.44 אינץ' (11.18 מ"מ). הכדור תוכנן במקור עבור אקדחים אך נעשה בו שימוש גם לרובי קרבין ורובים נוספים.

כושר החדירה שלו גבוה ובעלת כוח העצירה הגבוה ביותר של כדורי אקדח. עוצמת ההדף של ה-0.44 גורמת לרתיעת קנה גבוהה במיוחד, המקשה על הפגיעה במטרה. בשימוש מיומן, דיוקו רב בטווחים העולים על 200 מטר. כדור זה פופולרי בארצות הברית בתחרויות ירי וציד בעלי חיים גדולים.

## היסטוריה
הרעיון לפתח כדור בקליבר 0.44 עוצמתי עלה לראשונה בשנות ה-40 של המאה ה-20. הצורך בכדור כזה נבע מהרצון של ציידים וחובבי נשק לקבל כדור חזק, שיוכל להתמודד עם בעלי חיים גדולים בטווחים ארוכים.

הדמות המרכזית בפיתוח הכדור הוא אלמר קית', צייד וחובב נשק אמריקאי. קית' היה ידוע בתשוקתו לכלי נשק גדולים ועוצמתיים, והוא ראה פוטנציאל בפיתוח כדור חזק יותר. קית' פנה לחברת רמינגטון עם הרעיון שלו, והחברה החלה לעבוד על פיתוח הכדור החדש. לאחר מספר שנים של פיתוח ובדיקות, הוצג המגנום 0.44 לעולם בשנת 1955.

במקביל לפיתוח של רמינגטון, חברת Smith & Wesson החלה לפתח אקדח שיוכל להשתמש בכדור החדש. האקדח, שנקרא Model 29 הפך במהרה לאחד האקדחים הפופולריים ביותר בעולם.

## בתרבות הפופולרית
הכדור התפרסם גם בסדרת הסרטים "הארי המזוהם" של קלינט איסטווד בו הוא כינה את הנשק כ"כלי הנשק העוצמתי ביותר בעולם". אקדח בקוטר זה הופיע גם בסרט נהג מונית בסצנה בה טרוויס מיקל מסתער על בית הבושת באקדח שלוף.

## גלריה

קובץ:Magnum44 900pix.jpg|צילום ירי מגנום 44
קובץ:Anaconda-502.jpg|אנקונדה 502, אקדח 0.44
קובץ:Marlin Model 1894 .44 Magnum carbine.jpg|רובה קרבין 0.44
קובץ:Deagle44.jpg|אקדח נשר המדבר 0.44


## קישורים חיצוניים

## הערות שוליים

קטגוריה:תחמושת לנשק קל לפי קליבר
קטגוריה:תחמושת לנשק קל
ניקי ריד

ממוזער|ריד, 2010|250px
**ניקול יוסטון "ניקי" ריד** (באנגלית: **Nicole Houston** "**Nikki**" **Reed**; נולדה ב-17 במאי 1988) היא שחקנית קולנוע וטלוויזיה אמריקאית ממוצא יהודי. התפרסמה בזכות הסרט "שלוש עשרה" בו כיכבה ואף השתתפה בכתיבתו.

## ביוגרפיה
ריד נולדה במערב לוס אנג'לס, קליפורניה, בתם של שריל יוסטון, קוסמטיקאית, וסת' ריד, מעצב הפקה. אביה הוא יהודי ואילו אימה מרקע נוצרי. יש לה אח גדול, ניית'ן אוגוסט ריד, ואח למחצה צעיר יותר, ג'ואי ריד. הוריה של ריד התגרשו כאשר הייתה בת שנתיים, והיא גדלה עם אמה. היא גדלה בבית ללא דת, אך היא מזדהה כיהודייה. היא גדלה סביב כמה מנהגים יהודיים, שכן אחיה אף חגג בר מצווה.

בשנת 2002, כאשר ריד הייתה בת 14, היא עזבה את בית אימה ועברה לגור בכוחות עצמה, בעיקר באזור לוס אנג'לס. לאחר השתתפותה בסרט "שלוש עשרה", ריד חזרה לבית הספר התיכון אלכסנדר המילטון בלוס אנג'לס, אך נשרה שוב לאחר שנה. היא אמרה ש"אמהות שהתגנבו לבית הספר כדי להתעמת ולהטריד אותה לגבי הסרט" היו הסיבה לעזיבתה. היא קיבלה תעודת בגרות באמצעות חינוך ביתי.

## קריירה
פרסומה הראשון בא בסרט "שלוש עשרה", סרט אוטוביוגרפי-בחלקו. ריד והבמאית קתרין הארדוויק סיימו את כתיבת התסריט לסרט בתוך שישה ימים בלבד. הסרט שואב השראה מחוויות ההתבגרות האישית של ריד, ומתאר את סיפור התבגרותה של טרייסי (אוון רייצ'ל ווד) בת לאם גרושה (הולי האנטר), המתוארת כילדה תמימה ועדינה. כשטרייסי מתחילה ללמוד בתיכון היא מתחברת לאייבי זאמורה (בגילומה של ריד), וביחד עמה נחשפת לעולם של סקס סמים ואלכוהול ומצבה מתדרדר. הסרט זכה להצלחה גדולה בפסטיבל סאנדנס.

בשנת 2005 שיחקה לצד הית' לדג'ר בדרמה אודות תרבות הסקייטבורד "שליטי דוגטאון" בבימויה של קתרין הארדוויק.

בשנת 2006 היא שיחקה בעונתה הרביעית והאחרונה של סדרת הנעורים "The O.C." בתפקיד דמותה של סאדי קפמבל, ובנוסף בתפקיד ראשי בסרט "הפעם הראשונה של מיני".

בשנת 2007 שיחקה בתפקיד ראשי בסרט "אהבה מסוכנת".

בשנת 2008 גילמה את הערפדית רוזלי הייל בסרט הפנטזיה "דמדומים", המבוסס על הרומן הפופולרי של סטפני מאייר באותו שם.

בשנת 2011 הנחתה את תחרות מראה השנה של עלית שנערכת מדי שנה על ידי סוכנות הדוגמנות עלית.

## חיים אישיים
במרץ 2011 החלה לצאת עם הזמר והמוזיקאי פול מקדונלד. הם עברו להתגורר יחד זמן קצר לאחר מכן. הם אישרו את אירוסיהם ביוני 2011, ונישאו ב-16 באוקטובר 2011, במאליבו, קליפורניה. במרץ 2014, ריד ומקדונלד הודיעו כי נפרדו לאחר שחיו בנפרד במשך ששת החודשים האחרונים. ריד הגישה בקשה לגירושין במאי 2014, והגירושין הסתיימו ב-2 בינואר 2015.

ריד החלה לצאת עם השחקן איאן סומרהולדר באמצע 2014. הם אישרו את אירוסיהם בפברואר 2015, ונישאו ב-26 באפריל 2015. ב-4 במאי 2017, הזוג הודיע באמצעות האינסטגרם כי ריד בהריון ראשון. ב-25 ביולי 2017 נולדה להם בת, בודי סוליי ריד סומרהולדר.

## פילמוגרפיה
### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:תסריטאיות קולנוע אמריקאיות
קטגוריה:אמריקאיות ממוצא יהודי
קטגוריה:אמריקאים ממוצא צ'ירוקי
קטגוריה:אמריקאיות שנולדו ב-1988
קטגוריה:אמריקאים שנולדו ב-1988
ניו וורלד (אי)

**נְיוּ ווֹרְלְד** (מאנגלית **New World**) הוא אי הנמצא במפרץ נוטרדאם, בצפון-מערב האי ניופאונדלנד שבפרובינציית ניופאונדלנד ולברדור בקנדה.

האי מחובר לניופאונדלנד על ידי סוללה. הקהילות העיקריות באי הן סמרפורד (היישוב הגדול באי כ-1,000 תושבים), וירג'ין ארם, ניווויל, הילגרייד, קובז ארם והרינג נק. יש גם כמה כפרי דייגים בקצה המערבי של האי, בסה"כ ישנם 18 יישובים באי. חלק מאדמות האי מהוות חלק מהפארק הפרובינציאלי דילדו רן. בפארק שרידים של רכבל שהעביר נוסעים לוירג'ין ארם ומשם לטווילינגייט על ידי סירות. במשך שנים שימש האי כמרכז עבור הדיג בלברדור. 
האי ידוע כאתר לסקי נורדי בחורף ובקיץ ניתן לצפות בחופי האי בלווייתנים רבים וכן בקרחונים.

## מקור השם
התאוריה הרווחת גורסת כי שמו של האי מנציח את המשלחת של ג'ובאני דה וראצאנו שביקר בחוף של ניופאונדלנד בשנת 1524 וקבע כי המקום הוא חלק מהעולם החדש ולא מאסיה.

## קישורים חיצוניים

* ניו וורלד באתר לונלי פלנט
* מאובנים בניו וורלד באתר Canadian Journal of Earth Sciences
* גאולוגיה של ניו וורלד

קטגוריה:ניופאונדלנד ולברדור: איים
357. מגנום

[שמאל|ממוזער|250px|כדורי 357. מגנום - כדור [חוד חלול (מימין) וכדור בעל ראש רך (משמאל)]]
[ממוזער|300px|מימין לשמאל: [22. ארוך, 9 מ"מ פרבלום, S&W 40., 
קולט 45., 357. מגנום,  44.מגנום, 50. אקשן אקספרס]]
**0.357 מגנום** הוא כדור סנטרפייר המשמש בעיקר כתחמושת לאקדחים והוא בעל תרמיל ארוך, המכיל ריכוז גדול של אבק שרפה. הכדור מתאפיין במהירות לוע גבוהה יחסית, ופגיעה מדויקת בטווחים ארוכים.
הכדור יוצר לראשונה בשנת 1934 בארצות הברית והוא עוצב על ידי אלמר קית' ופיליפ שארפ. הכדור הציג חלופה לכדורי "0.38 ספיישל" בזכות העובדה שהוא מציג יכולות מדויקות יותר וקטלניות יותר. כיום הוא משמש בעיקר לצורכי אבטחה והגנה עצמית.

## קישורים חיצוניים

357 מגנום
קודקס צ'אקוס

[שמאל|ממוזער|עמוד 33 מקודקס צ'אקוס, הוא העמוד הראשון של [הבשורה של יהודה]]
**קודקס צ'אקוס** הוא קודקס שנכתב בקופטית על-גבי פפירוס, והתגלה במצרים. הקודקס, המתוארך לסביבות המאה השלישית או הרביעית לספירה, כולל ארבעה חיבורים נוצריים-גנוסטיים:
* מכתב פטרוס לפיליפוס
* יעקב (על שם יעקב הצדיק)
* הבשורה של יהודה
* חיבור ששמו אבד, המכונה "ספרו של הזר" (חיבור זה שונה מחיבור בעל שם דומה מספריית נגע חמאדי).

חשיבותו של הקודקס נובעת בעיקר מהכללתו של העותק הידוע היחיד ששרד של הבשורה של יהודה, טקסט שנדחה על ידי הכנסייה המוקדמת כמינות, ותוכנו היה לא מוכר לחוקרים עד לשחזור הקודקס.

## הקודקס
הקודקס התגלה כנראה בסביבות שנת 1978 במערה במדבר אל-מיניא שבמצרים, התגלגל במשך שנים בין סוחרים שונים, וזכה לטיפול בלתי הולם, שדרדר את מצבו. כך, למשל, אחסן אחד מהסוחרים את הקודקס בכספת בנק. סוחר אחר הקפיא את כתב היד, וגרם בכך להתפוררות השכבות החיצוניות של הפפירוס, יחד עם חלק מהדיו. שמועות על מציאת הקודקס הגיעו אל חוקרים שונים החל משנות השמונים, לאחר שהוצע למכירה מספר פעמים. רק בשנת 2001, לאחר שנרכש (בספטמבר 2000) על ידי פרידה נסברגר-צ'אקוס והועבר על-ידה לקרן מאיקנס לאמנות עתיקה בבזל שבשווייץ, הגיע הקודקס לבדיקה, לשחזור ולתרגום. נסברגר-צ'אקוס העניקה לקודקס את שמו לזכר אביה, דימראטוס צ'אקוס.

כתריסר מעמודי כתב היד המקורי, שנצפה בחטף על ידי חוקרים בשנות השמונים, חסרים מהקודקס כיום, ומאמינים כי העמודים החסרים נמכרו בחשאי לסוחרים שונים קודם לרכישתו על ידי נסברגר-צ'אקוס.

קרן מאיקנס פנתה אל הנשיונל ג'יאוגרפיק, שקבצה מספר מומחים לסייע במלאכת השחזור, השימור והתרגום. לאחר השלמת המלאכה והצגת הקודקס לציבור, יועבר כתב היד למוזיאון הקופטי של קהיר, במצרים.

## תארוך הקודקס
היות שהקודקס לא התגלה בחפירה ארכאולוגית מסודרת, התקשו החוקרים לתארכו בדייקנות. מהשוואת העיצוב וצורת הכתיבה עם קודקסים בני התקופה להם היה תארוך מדויק יותר, כדוגמת כתבי נגע חמאדי, עלתה המסקנה כי הקודקס נכתב במחצית הראשונה של המאה הרביעית לספירה. בדיקת פחמן-14 העלתה כי כתב היד נכתב בשנת 280, בדיוק של 60 שנה לכל כיוון.

## לקריאה נוספת
* Rodolphe Kasser, Marvin Meyer and Gregor Wurst (eds.), **The Gospel of Judas**, National Geographic, Washington D.C., 2006
* גיליון מאי 2006 של הנשיונל ג'יאוגרפיק

## קישורים חיצוניים

* שאלות נפוצות בקשר לקודקס, באתר הנשיונל ג'יאוגרפיק

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:גנוסטיקה
קטגוריה:בשורות אפוקריפיות
קטגוריה:ספרי המאה ה-3
קטגוריה:כתבי יד
תג'וויד

**תַּגְּ'וִיד** (בערבית: تجويد) היא אמנות הקריאה הנכונה בקוראן. קריאה על פי כללי התג'וויד מתבצעת כאשר הקוראן נקרא לצורך מילוי חובה דתית, כגון במהלך התפילה במסגד.

## עקרונות התג'וויד
כללי התג'וויד כוללים הוראות בנוגע לביטוי הנכון של עיצורים ותנועות בהקשרים פונטיים שונים. כמו כן הם כוללים הוראות בנוגע למקצב הקריאה ובנוגע להפסקות הנדרשות בין מילים בטקסט. לפי המסורת המוסלמית, כללי התג'וויד נמסרו עם מסירת הקוראן למוחמד מפי המלאך גבריאל. מקובל לייחס את התגבשות כללים אלה למאה ה-8.

### שינוי באיכות ההגיים
* ע'נה
* **אִדְּעַ'אם** (إدغام) - הידמות מלאה של העיצור n בסוף הברה לאחד מהעיצורים l, m, r, w, y, הפותחים את ההברה הבאה. לדוגמה: בביטוי لا شرقية ولا غربية (סורה 24, איה 35), המילה شرقية נהגית sharqiyyatiw (במקום sharqiyyatin).
* **אִקְלַאבּ** (إقلاب) - הידמות חלקית של העיצור n בסוף הברה לעיצור b הפותח את ההברה הבאה. לדוגמה: הביטוי הנפוץ من بعد נהגה mim ba'ad (במקום min ba'ad).
* **אִח'פַא** (إخفاء) - הידמות חלקית של העיצור n בסוף הברה לאחד מחמישה עשר עיצורים (כגון t, d, z, s, f, v, k). בהידמות זו ה-n מבוצעת בלא נגיעת קצה הלשון בחך.
* **קַלְקַלַה** (قلقلة) - התפתחות של תנועת עזר לאחר אחד מהעיצורים q, t, b, j, d, כאשר הוא בא באפס תנועה. לדוגמה: הביטוי ولقد خلقنا (סורה 15, איה 26) נהגה מעין walaqad-e-khalaqna.
* תפח'ים

## ראו גם
* תשכיל
* ניקוד
* טעמי המקרא
* עשר הקריאות

## קישורים חיצוניים

* כללי התג'וויד בניסוח מסורתי
* מהדורה מקוונת של הקוראן, עם סימון תג'וויד (יש לצפות באמצעות דפדפן אקספלורר)
* מהדורת קוראן (חלקית) מתועתקת לאותיות לטיניות, עם סימון תג'וויד

קטגוריה:ערכים שבהם תבנית בריטניקה אינה מתאימה
קטגוריה:ערבית
קטגוריה:ניקוד
קטגוריה:מושגים באסלאם
קטגוריה:הקוראן
*